钦定古今图书集成/明伦汇编/官常典/第538卷 > 王通
## 钦定古今图书集成/明伦汇编/官常典/第538卷 > 王通

按《明外史》本传：“通，咸宁人，赠金乡侯，真子。嗣父官，为
都指挥使，将父兵转战有功，累进都督佥事。复以父
死事故封武义伯，食禄千石，予世券。永乐七年，作天
寿山，营长陵。十一年进封成山侯，加禄二百石。明年
从北征，领左掖，破敌土剌河。二十年，复从出塞，以大
军殿，连出塞，并领右掖。仁宗即位，命掌后府，加太子”
太保。时丰城侯彬镇交阯已前卒，而荣昌伯陈智、都
督方政以参将代镇。不协。黎利益张，数破郡邑，杀将
吏。智出兵数败。宣宗乃削智爵，而命通佩《征夷将军》
印，帅师往讨。未至，利弟善攻交州城，都督陈濬等击
却之。参将马瑛破贼清威，通与合，至应，平之宁桥。诸
将言地险恶，疑有伏，通不从。麾渡桥人马行泥淖中，
不能成列，伏四起，军大溃，死者二三万人，尚书陈洽
与焉。利闻之，自将精卒围东关。通气沮，阴遣人许为
利乞封，而檄清化迤南地归黎氏。按察使杨时习执
不可，通厉声叱之。清化守罗通，亦不肯弃城，与指挥
打忠坚守却贼。朝廷遣柳升等助通，未至。二年二月，
利攻城，通以劲兵五千，出不意𢭏贼营，大破之，斩其
司空丁礼、司徒黎豸以下万馀级。利惶惧欲走，诸将
请乘胜急击，通犹豫。贼得树栅，掘濠堑，四出攻掠，遂
分兵陷昌江、谅山，而围交益急。通敛兵不出。利乞和，
通以闻。会柳升战殁，通益惧，更啖利和，教利伪立陈
暠为陈氏后，辄立坛与利盟约退师。因宴利，遗利锦
绮，利以重宝谢通，通为驰上表，辄引兵还南宁。廷议
亦厌兵，竟封利。交阯内属二十馀年，至是复失之。官
吏军民后还者八万六千馀人，其陷于贼及为贼所
戮者，不可胜计。由通失律选懦，擅与贼和，不待命辄
还师故也。通还京，群臣交劾，论死系狱，夺券，籍其家。
正统四年特释为民。英宗北狩，边事急，起通都督佥
事，守京城。《御也先》有功，进同知，守天寿山。景泰三年
卒。子琮嗣。